กรมส่งเสริมวัฒนธรรม กำชับกำกับดูแลมาตรการป้องกันโควิด-19 ช่วงปิดภาคเรียนในร้านเกมทั่วประเทศ
นายชาย นครชัย อธิบดีกรมส่งเสริมวัฒนธรรม เปิดเผยว่า  ในการปิดภาคเรียนนี้ถือเป็นช่วงที่อเด็กและเยาวชนเข้าใช้บริการร้านเกมและอินเทอร์เน็ตจำนวนมาก จึงห่วงใยสถานการณ์การแพร่ระบาดของโรคโควิด-19 ในร้านเกมอาจกลายเป็นแหล่งแพร่เชื้อโรคได้  จึงขอประสานงานสำนักงานวัฒนธรรมจังหวัดทั่วประเทศในการลงพื้นที่ตรวจสอบและให้คำแนะแก่ผู้ประกอบกิจการทั้งในส่วนพื้นที่กรุงเทพมหานครและส่วนภูมิภาคอย่างต่อเนื่อง โดยมีการออกหนังสือถึงผู้ว่าราชการจังหวัดในฐานะนายทะเบียนประจำจังหวัดให้ประชาสัมพันธ์เผยแพร่แก่ผู้ประกอบกิจการภาพยนตร์และวิดีทัศน์ในการกำกับดูแล เพื่อสร้างความรู้ความเข้าใจและจัดให้มีมาตรการป้องกันโควิด-19 อย่างเคร่งครัด โดยให้มีการคัดกรองอาการป่วย มีการลงทะเบียนก่อนเข้าและออก ใช้แอปพลิเคชัน“ไทยชนะ” หรือใช้มาตรการควบคุมด้วยการบันทึกข้อมูล ทำความสะอาดทุกจุดสัมผัสและฉีดสเปรย์ฆ่าเชื้อภายในและภายนอกสม่ำเสมอ มีเจลล้างมือ ให้พนักงานทุกคนสวมหน้ากากอนามัยและลูกค้าให้สวมหน้ากากอนามัยตลอดเวลา พร้อมย้ำการประกอบกิจการให้เปิดดำเนินการตามเงื่อนเวลา  การจัดระบบมาตรการป้องกันการติดเชื้อแบบครอบจักรวาล   และ COVID Free Setting เพื่อความปลอดภัยต่อเด็กอย่างเคร่งครัด